Bloedspoor lei polisie na vermeende moordenaar se huis | Netwerk24
Deur André Damons 22 Oktober 2019 16:02
Brig. Motantsi Makhele, provinsiale polisiewoordvoerder, sê twee mans het Sondag glo vir Vuyo Oscar Kalane (33) in Turflaagte aangeval en met 'n skerp voorwerp doodgesteek.
Die mans het na bewering oor geld gebaklei toe Kalane gesteek is. 'n Swaar gewonde Kalane het probeer vlug en het 'n bloedspoor agtergelaat voordat hy sowat 100 m van die vermeende moordenaar se huis, waar die voorval glo gebeur het, inmekaargestort het.
Makhele sê die slagoffer het nog geleef toe twee polisiebeamptes van Bayswater, wat besig was met patrollie, op hom afgekom het. Hy het aan sy wonde beswyk toe die beamptes nog besig was om 'n ambulans te ontbied.
"Die beamptes het gesien daar is bloeddruppels wat na 'n informele nedersetting lei en het die bloedspoor gevolg. Dit het die beamptes na 'n plakkershut gelei waar hulle 'n man met bebloede hardloopskoene gekry het," sê Makhele.
Die man is in hegtenis geneem en na die Kopanong-polisiekantoor geneem. Die ondersoek het die polisie na 'n tweede verdagte se huis gelei, maar hy was nie tuis nie.
Makhele sê dié man het hom Maandagoggend aan die polisie oorhandig.
Hulle sal binnekort op 'n aanklag van moord in die landdroshof in Bloemfontein verskyn.
* Enigeen met inligting oor die voorval word gevra om die Kopanong-polisiekantoor by 051 423 2007 of die polisie se noodnommer 08600 10111 te skakel.
Meer oor: Vuyo Oscar Kalane | Turflaagte | Bloemfontein | Misdaad | Vermeende Moordenaar | Moord | Bloedspoor